****

**REPUBLIKA HRVATSKA**

**BJELOVARSKO-BILOGORSKA**

**Ž U P A N I J A**

**OPĆINA ŠANDROVAC**

**OPĆINSKO VIJEĆE**

**KLASA: 363-01/20-01/**

**URBROJ:2123-05-01-20-1**

**U Šandrovcu, \_\_\_\_\_\_\_\_\_\_\_\_\_.2020.**

Na temelju članka 48. Zakona o komunalnom gospodarstvu ( Narodne novine broj 68/18, 110/18, 32/20), članka 34. Statuta Općine Šandrovac (“Općinski glasnik Općine Šandrovac” broj 02/2018, 02/2020)   Općinsko vijeće Općine Šandrovac na svojoj \_\_\_ sjednici održanoj dana \_\_\_\_\_\_\_\_\_\_\_\_2020. godine donijelo je sljedeću

**ODLUKU**

**o komunalnim djelatnostima koje se mogu obavljati na temelju**

**pisanog ugovora o obavljanju komunalnih djelatnosti na području Općine Šandrovac**

**I. OPĆE ODREDBE**

**Članak 1.**

Odlukom o komunalnim djelatnostima koje se mogu obavljati na temelju pisanog ugovora o obavljanju komunalnih djelatnosti na području Općine Šandrovac (u daljnjem tekstu: Odluka) određuju se komunalne djelatnosti koje se mogu obavljati na temelju pisanog ugovora o povjeravanju komunalnih poslova fizičkoj ili pravnoj osobi na području Općine Šandrovac (u daljnjem tekstu: Općina), postupak odabira osobe s kojom se sklapa ugovor o povjeravanju obavljanja komunalne djelatnosti te sklapanje, provedba i izmjene tog ugovora.

**II. ODREĐIVANJE KOMUNALNIH DJELATNOSTI**

**Članak 2.**

Komunalne djelatnosti koje se mogu obavljati na temelju pisanog ugovora o povjeravanju obavljanja komunalnih poslova fizičkoj ili pravnoj osobi su:

1. održavanje javne rasvjete,

2. obavljanje dimnjačarskih poslova,

3. pružanje usluga obvezne preventivne proljetne i jesenske deratizacije, dezinsekcije i dezinfekcije na području Općine Šandrovac

4. obavljanje poslova uklanjanja i zbrinjavanja životinjskih lešina i nusproizvoda životinjskog podrijetla sa javnih površina i prometnica na području općine Šandrovac.

Pod održavanjem *javne rasvjete*podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

 Pod *dimnjačarskim poslovima*podrazumijeva se čišćenje i kontrola dimnjaka, dimovoda i uređaja za loženje u građevinama.

Pod *pružanje usluga obvezne preventivne proljetne i jesenske deratizacije, dezinsekcije i dezinfekcije na području Općine Šandrovac,* podrazumijeva se provođenje preventivne obvezne deratizacije u cilju sustavnog suzbijanja glodavaca na domaćinstvima poznatih vlasnika sa pripadajućom okućnicom i gospodarskim zgradama, te napuštenih kuća sa pripadajućom okolinom i poslovnih zgrada na području općine Šandrovac, dva puta godišnje, provođenje preventivne obvezne dezinsekcije u cilju sustavnog suzbijanja insekata, dva puta godišnje na javnim površinama u vlasništvu Općine, provođenje preventivne dezinfekcije, na poziv, na javnim i drugim površinama u vlasništvu Općine, provođenje preventivne obvezne deratizacije u cilju sustavnog suzbijanja glodavaca, dva puta godišnje na javnim i drugim površinama kojima upravlja Općina.

Pod *obavljanje poslova uklanjanja i zbrinjavanja životinjskih lešina i nusproizvoda životinjskog podrijetla sa javnih površina i prometnica na području općine Šandrovac* podrazumijeva seuklanjanje i zbrinjavanje životinjskih lešina i nusproizvoda životinjskog podrijetla sa javnih površina i prometnica na području Općine.

**III. UVJETI ZA PROVEDBU POSTUPKA I SKLAPANJE UGOVORA**

**Članak 3.**

Postupak za povjeravanje komunalnih poslova za komunalne djelatnosti iz članka 2. ove Odluke provodi se prema propisima o javnoj nabavi.

Postupak za povjeravanje komunalnih poslova za komunalne djelatnosti procijenjene vrijednosti nabave do 200.000,00 kuna za robu i usluge te nabave radova procijenjene vrijednosti nabave do 500.000,00 kuna provodi se sukladno odredbama Pravilnika o jednostavnoj nabavi.

Postupak za povjeravanje komunalnih poslova za komunalne djelatnosti procijenjene vrijednosti nabave 200.000,00 kuna i više za robu i usluge te nabave radova procijenjene vrijednosti nabave 500.000,00 kuna i više provodi se sukladno odredbama Zakona o javnoj nabavi („Narodne novine“ broj 120/16) i podzakonskih propisa.

Za komunalne djelatnosti čija je godišnja procijenjena vrijednost ugovora manja ili jednaka 200.000,00 kuna, primijeniti će se postupak prikupljanja ponuda.

Za komunalne djelatnosti čija godišnja procijenjena vrijednost ugovora prelazi 200.000,00 kuna, primijeniti će se postupak javnog natječaja.

**Članak 4.**

Odluku o pokretanju postupka za povjeravanje komunalnih poslova za komunalne djelatnosti iz članka 2. ove Odluke donosi općinski načelnik Općine Šandrovac (u daljnjem tekstu: općinski načelnik).

**Članak 5.**

Postupak prikupljanja ponuda ili javnog natječaja provodi Povjerenstvo za pripremu i provedbu prikupljanja ponuda odnosno javnog natječaja (u danjem tekstu Povjerenstvo), koje imenuje općinski načelnik, posebno za svaki postupak.

**Članak 6.**

Povjerenstvo iz članka 6. ove Odluke sastoji se od najmanje 3 (tri) člana.

**Članak 7.**

Odluka o početku prikupljanja ponuda ili Odluka o objavi javnog natječaja mora sadržavati:

- djelatnost za koju se sklapa ugovor,

- vrijeme na koje se sklapa ugovor,

- vrstu i opseg poslova,

- kriterij za odabir ponuda,

- godišnju procijenjenu vrijednost ugovora,

- podatke o osobama koje provode postupak, a može sadržavati i podatke o gospodarskim subjektima kojima će se uputiti poziv na dostavu ponude.

**Članak 8.**

Poziv na dostavu ponuda upućuje se na način koji omogućuje dokazivanje da je isti zaprimljen od strane gospodarskog subjekta (dostavnica, povratnica, izvješće o uspješnom slanju telefaksom, potvrda e-mailom).

Javni natječaj provodi se oglašavanjem na internetskoj stranici i oglasnoj ploči općine Šandrovac, a obavijest o oglašenom natječaju u dnevnom tisku.

Poziv na dostavu ponuda i dokumentacija za provedbu javnog natječaja mora sadržavati najmanje:

- naziv javnog naručitelja,

- opis predmeta ugovora i troškovnik,

- godišnju procijenjenu vrijednost ugovora,

- vrijeme na koje se sklapa ugovor,

- način određivanja cijene za obavljanje poslova te način i rok plaćanja,

- kriterij za odabir ponude, uvjete i zahtjeve koje ponuditelji trebaju ispuniti (ako se traži),

- rok za dostavu ponude i način dostavljanja ponuda, kontakt osobu, broj telefona i adresu elektroničke pošte.

Rok za dostavu ponuda ne smije biti kraći od 8 dana od dana upućivanja poziva u postupku prikupljanja ponuda, odnosno ne smije biti kraći od 20 dana od dana objave javnog natječaja.

**Članak 9.**

Povjerenstvo će provest otvaranje ponuda u roku određenom u pozivu za prikupljanje ponuda ili dokumentaciji za provedbu javnog natječaja.

Otvaranju ponuda mogu biti nazočni ponuditelji ili njihovi ovlašteni predstavnici.

O tijeku postupka otvaranja, pregleda i ocjene prispjelih ponuda vodi se zapisnik.

**Članak 10.**

Kriterij za odabir najpovoljnijeg ponuditelja može biti najniža ponuđena cijena ili ekonomski najpovoljnija ponuda.

**Članak 11.**

Odluka o odabiru najpovoljnijeg ponuditelja donosi se nakon ocjene pristiglih ponuda, u skladu s pozivom za prikupljanje ponuda odnosno javnim natječajem i kriterijima za odabir najpovoljnije ponude.

**Članak 12.**

Odluku o odabiru najpovoljnije ponude za povjeravanje komunalnih poslova za komunalne djelatnosti iz članka 2. ove Odluke donosi općinski načelnik na temelju rezultata pregleda i ocjene ponuda.

Općinski načelnik može donijeti Odluku ako je pristigla i samo jedna valjana ponuda.

Općinski načelnik može donijeti Odluku da se ne izabere niti jedna od ponuda pristiglih u postupku prikupljanja ponuda ili javnog natječaja.

Protiv Odluke o izboru osobe kojoj će se povjeriti obavljanje komunalnih poslova na temelju pisanog ugovora nije dopuštena žalba.

**Članak 13.**

Ugovor o povjeravanju obavljanja komunalne djelatnosti u ime Općine sklapa općinski načelnik.

Ugovor iz stavka 1. ovoga članka sadrži:

1. komunalne djelatnosti za koje se sklapa ugovor,
2. vrijeme na koje se sklapa ugovor,
3. vrstu i opseg komunalnih usluga,
4. način određivanja cijene komunalnih usluga te način i rok plaćanja izvršenih usluga,
5. jamstvo izvršitelja o ispunjenju ugovora.

**Članak 14.**

Ugovor o povjeravanju obavljanja komunalnih djelatnosti iz članka 13. može se zaključiti najduže na vrijeme od 4 (četiri) godine.

Opseg obavljanja poslova određene komunalne djelatnosti određuje se na temelju Proračuna i Programa održavanja komunalne infrastrukture.

**Članak 15.**

Ugovor iz članka 13. izvršava se i mijenja prema propisima o javnoj nabavi.

**Članak 16.**

Ugovor iz članka 13. ove Odluke prestaje važiti:

- istekom vremena na koji je sklopljen,

- prestankom pravne osobe ili smrti fizičke osobe izvršitelja,

- otkazom ugovora o obavljanju djelatnosti komunalnih poslova (ukoliko izvršitelj ne obavlja poslove iz ugovora pravovremeno i kvalitetno tako da uslijed toga može doći do štete za naručitelja; ukoliko izvršitelj bez opravdanog razloga prestane obavljati poslove iz ugovora; ukoliko izvršitelj nakon upozorenja naručitelja ne obavi pružanje određene usluge iz ugovora),

- sporazumom stranaka.

**IV. PRIJELAZNE I ZAVRŠNE ODREDBE**

**Članak 17.**

Nadzor nad obavljanjem komunalnih djelatnosti na temelju pisanog ugovora obavlja komunalni redar.

**Članak 18.**

Za sve što nije izričito navedeno u ovoj Odluci primjenjivat će se odredbe Zakona o komunalnom gospodarstvu, a nakon toga primjenjive i pozitivne odredbe Zakona o javnoj nabavi te odredbe drugih pozitivnih propisa vezanih za ovu Odluku.

**Članak 19.**

Ugovori o povjeravanju komunalnih poslova za obavljanje komunalnih djelatnosti iz ove Odluke sklopljeni prije donošenja ova Odluke ostaju na snazi do isteka ugovorenog roka, na način kako su ugovoreni.

**Članak 20.**

Ova Odluka stupa na snagu osmog dana od dana objave u „Općinskom glasniku Općine Šandrovac“.

**OPĆINSKO VIJEĆE OPĆINE ŠANDROVAC**

Predsjednik Općinskog vijeća

\_\_\_\_\_\_\_\_\_\_\_\_\_\_\_\_\_\_\_\_\_\_\_

Miroslav Sokolić